Spominska slovesnost ob dnevu mrtvih, 26. 10. 2017

**Nagovor**

Moj pozdrav v imenu KO ZB NOB velja vsem, ki ste se danes prišli poklonit spominu na padle borce v NOB ter spominu na vaše drage sorodnike in prijatelje, ki počivajo v dobravski zemlji.

-nastopajočim učencem in njihovim mentorjem z OŠ Lipnica  
-predstavnikom naše KS in sosednjih KS ter krajevnih organizacij ZB NOB, ZZB NOB Radovljica (predsednica Danijela Mandeljc)  
-praporašem  
-ne skrivamo pa veselja nad prisotnostjo Žagarjevega zeta dr. Ljuba Bavcona in pravnuka Luka  
-ter današnjega slavnostnega govornika, politika, ekonomista, pisca, učitelja ma-fi ter podjetnika iz Žirov Viktorja Žaklja.

Prav tu ob grobovih treh Žagarjevih in drugih padlih se zberemo zato, da morda malo močneje začutimo hvaležnost do njih, do ljudi, ki niso podvomili, za kaj se bojevati, za kaj se zavzemati, čemu vse se odpovedati … Res, hvaležni smo jim za pokončno držo ter za njihovo največjo možno žrtev – življenje. Predvsem njim se moramo zahvaliti, da že desetletja živimo v miru, v svobodi, v sorazmerni blaginji, imamo pa še nešteto odprtih možnosti za še lepše in složnejše bivanje.

Bodimo (to prigovarjam tudi sebi) bolj hvaležni za to, kar so nam zapustile prejšnje generacije, gradimo dalje na tistih osnovah, ki so se izkazale za dobre, uspešne, sprejmimo zgodovino z njenimi svetlimi in temnimi platmi, spoštujmo tiste, ki si spoštovanje zaslužijo, tiste, ki so zagrešili zavržna dejanja, pa ignorirajmo.   
Pravijo, da naj nas mrtvi naučijo živeti – torej posvetimo več časa živim, poslušajmo se, pomagajmo si …, saj le tako ne bo več prišlo do novih podobnih grobišč. Človek se zgrozi, ko niza ime za   
O herojstvu Žagarjevih (očeta Staneta, hčerke Nade in sina Staneta ml.) smo že večkrat slišali, poleg njih pa tukaj ležijo še drugi borci, ki so prav tako morali premagovati strah, a so premogli neslutene razsežnosti poguma – in so žal za vedno omahnili.  
Recimo tamle počiva moj stric Ivan; nisem ga poznala, a sem prepričana, da je bil, ker se je odločil za partizane, nadpovprečna, odločna, zgrajena osebnost. Ko se je ostala družina po 4 letih izgnanstva in prisilnega dela vrnila na izropano domačijo, so izvedeli, da je Ivan padel nekje v hribih nad Železniki. Moj oče in teta sta po dolgotrajnem poizvedovanju končno le našla njegove posmrtne ostanke pod Martinj Vrhom; bila sta še mlada, a zaradi hude izkušnje življenja v nemškem *logorju* prezgodaj odrasla, sta Ivanove kosti z golimi rokami naložila ter jih z volovsko vprego prepeljala na domače pokopališče. Si lahko predstavljamo, koliko grenkobe sta mlada človeka občutila samo na tej žalostni poti.  
Zakaj je bilo treba toliko gorja? Zakaj ga je marsikje po svetu še vedno toliko, pravzaprav vedno več? Smiselnega odgovora ni in ga ne bo.

-Nagovor predsednika KS Rajka Mikoliča  
-Položitev venca k spomeniku (Jože Skalar, Danica Mandeljc)  
-Slavnostni govornik **Viktor Žakelj**